बंगबन्धु कप : उपाधि रक्षा असफल
साबिक विजेताको हैसियतले बंगबन्धु कप खेल्न बंगलादेश पुगेको नेपाली टोली समूह चरणबाटै घर फर्केको छ । शनिबार समूह चरणको अन्तिम खेलमा प्यालेस्टाइनसँग १–० ले पराजित भएपछि नेपालको यात्रा सकिएको हो ।
काठमाडौँ — साबिक विजेताको हैसियतले बंगबन्धु कप खेल्न बंगलादेश पुगेको नेपाली टोली समूह चरणबाटै घर फर्केको छ । शनिबार समूह चरणको अन्तिम खेलमा प्यालेस्टाइनसँग १–० ले पराजित भएपछि नेपालको यात्रा सकिएको हो ।नियमित कप्तान विराज महर्जन र डिफेन्डर अनन्त तामाङबिना उत्रिएको नेपाली टोलीले खेलको अधिकांश समय प्यालेस्टाइनको आक्रमण निस्तेज पार्न खर्चियो । काउन्टर अटयाकमा बिरलै पाएको मौका नेपालले सदुपयोग गर्न सकेन ।प्रशिक्षक बालगोपाल महर्जनले पछिल्लो खेलबाट देवेन्द्र तामाङ र सुमन अर्याललाई डिफेन्समा उतारेका थिए । शारीरिक रूपमा नेपालभन्दा निकै बलियो देखिएको प्यालेस्टाइनले पहिलो हाफमा पाएको अवसर सदुपयोग गर्न सकेन । डिफेन्सले संयमित भएर खेल्दा प्यालेस्टाइनले पनि आक्रमण गर्न समय लिएको थियो ।खेलको १६ औं मिनेटमा प्यालेस्टाइनका हेलाल अलीले पेनाल्टी क्षेत्रभित्रबाट गरेको शक्तिशाली प्रहार पोस्टमा लागेर बाहिरिनु नेपालका लागि सुखद रह्यो । बल पोसेसनमा ध्यान दिएको टोलीले नेपालको मिडफिल्डलाई भने सहज समय दिएन । पहिलोपल्ट टोलीको कप्तानी गरिरहेका नीराजन खडा, विशाल राई र तेज तामाङ पूरै समय व्यस्त देखिए ।दोस्रो हाफमा प्यालेस्टाइनले खेलको गति परिवर्तन गरेको थियो । विंग्सबाट आक्रमण बढाएको टोलीले गोलरक्षक विकेश कुथुलाई सेट पिसमा पनि केही कठिन बनाएको थियो । ७० औं मिनेटमा प्यालेस्टाइनले काउन्टर अटयाकमा सुन्दर गोल गर्दै अग्रता लियो । गोलरक्षकले सुरु गरेको आक्रमण आठ पासपछि गोलमा परिणत भएको थियो । अब्दुल्लाह जाजेरले पेनाल्टी क्षेत्रभित्रबाट गरेको अन्तिम क्रसलाई खालेद सलेमले सिक्स यार्ड बक्सभित्रबाट हेड गर्दै गोल गरेका थिए ।अघिल्लो खेलमा ताजकिस्तानलाई २–० ले पराजित गरेको प्यालेस्टाइन समूह विजेता बन्दै सेमिफाइनल पुगेको छ । फाइनल पुग्नकानिम्ति प्यालेस्टाइनले आयोजक बंगलादेशसँग खेल्नेछ । शुक्रबार फिलिपिन्सले बंगलादेशलाई १–० ले हराउँदै समूह विजेता बनेको थियो । फिलिपिन्सले अब ताजकिस्तानको सामना गर्नेछ ।